Hier is 'n 'ware alternatiewe party' | Netwerk24
Hier is 'n 'ware alternatiewe party'
Deur D.C. Coetzee, Brackenfell 06 Desember 2018 00:01
Frans Scheepers vra "Vir wie moet 'n mens dan stem?" (01.12). Hy som die mislukkings en verbreekte verkiesingsbeloftes van 'n aantal partye raak op.
Dis egter verstommend dat hy nie uitkom by die enigste twee partye wat nie aan dié misdrywe skuldig is nie: die VF Plus en die ACDP. Die VF Plus wil niks anders wees as 'n nisparty vir 'n minderheid van die Suid-Afrikaanse bevolking nie en maak nie daarop aanspraak om ooit die bewind te kan oorneem en dus 'n beduidende ommeswaai in die land te bewerkstellig nie.
Die ACDP propageer sedert sy ontstaan konsekwent die waardes en praktyke waarop die hele Westerse beskawing gebou is. Dit waarborg 'n regering en praktyke wat die seëninge en voorregte wat uit daardie beskawing en kultuur voortgevloei het, sal handhaaf en uitbou.
Die ACDP se grondwet en manifeste maak duidelik dat dit ten opsigte van godsdiens nie gaan oor die bevoordeling van die Christelike geloof nie, maar om geloofsvryheid. Dit staan teenoor die sekulêre ideologie van die ander partye.
Die eenvoudige rede waarom die ACDP nie meer "uitvoer" nie, is omdat kiesers nie die moeite doen om sy grondwet, manifeste en verklarings te bestudeer nie. Ek daag alle kiesers uit om juis dit te doen, en hulle sal nie meer wonder vir wie om te stem nie. Dit is die enigste werklike "alternatiewe" party, want dit ding nie mee met beloftes nie, maar met beproefde waardes en beginsels.